**NAGRADNI KONKURS FONDA NENADA M. KOSTIĆA ZA NAJBOLJE MASTER ILI DIPLOMSKE RADOVE IZ SVIH OBLASTI ČISTE I PRIMENJENE HEMIJE**

**Fond Nenada M. Kostića za hemijske nauke** ulazi u devetnaestu godinu rada na korist nauke i nastave u Srbiji. Fond deluje kroz Upravni odbor, koji čine profesori sa univerziteta u Srbiji: dr Ljiljana S. Jovanović, sa Prirodno-matematičkog fakulteta u Novom Sadu, predsednik; dr Neda M. Mimica-Dukić, sa Prirodno-matematičkog fakulteta u Novom Sadu; dr Miloš I. Đuran, sa Prirodno-matematičkog fakulteta u Kragujevcu; dr Dušan M. Sladić, sa Hemijskog fakulteta u Beogradu; dr Mihajlo R. Etinski, sa Fakulteta za fizičku hemiju u Beogradu i dr Niko S. Radulović, sa Prirodno-matematičkog fakulteta u Nišu.

Fond će nagraditi autore i pohvaliti mentore dva najbolja rada odbranjena u periodu od **1. aprila 2019. do 31. marta 2020. godine**. **Novčane nagrade iznosiće 950, odnosno 800 evra. Nenagrađeni kandidati dobiće po jedan grafički list srpskih likovnih umetnika.**

Konkurs traje od **24. februara do 6. aprila 2020. godine**. Kandidati se na konkurs prijavljuju sami. Prijavu mogu dobiti od bilo kog člana Upravnog odbora ili na e-mail: ljiljana.jovanovic@dh.uns.ac.rs. Potpuna prijava sa svim prilozima može se predati lično članu Upravnog odbora ili poslati poštom na adresu: **prof. dr Ljiljana Jovanović, Departman za hemiju, Prirodno-matematički fakultet, Trg D. Obradovića 3, 21000 Novi Sad**. Uz prijavu se prilaže po **jedan primerak** sledećih dokumenata:

* Biografija, ne duža od jedne strane, sa podacima o srednjoškolskom obrazovanju, univerzitetskim studijama, karijeri i eventualnim nagradama i uspesima.
* Master ili diplomski rad u elektronskoj formi, na disku.
* Uverenje o odbranjenom radu.
* Uverenje o položenim svim ispitima na osnovnim i master studijama sa ocenama.
* Dve poverljive preporuke merodavnih osoba koje dobro poznaju rad kandidata, poslate na e-mail**:** ljiljana.jovanovic@dh.uns.ac.rs.
* Spisak i kopije objavljenih radova i saopštenja.

 Upravni odbor i predsednik Fonda će vrednovati zasluge kandidata po ustaljenim merilima kao što su: naučna vrednost rada; originalnost, kvalitet i primenljivost rezultata; objavljeni i saopšteni naučni i stručni radovi, ako ih kandidat ima; komisijska ocena odbranjenog rada; uspeh na studijama i slično. **Nagrade i pohvale biće dodeljene u utorak, 26. maja 2020. godine u 12,00 sati, u Rektoratu (Svečana sala) Univerziteta u Kragujevcu, Jovana Cvijića bb.** Nagrađeni kandidati i pohvaljeni mentori su obavezni da prisustvuju svečanosti. Dobitnici nagrada će izložiti svoje radove u predavanjima koja će trajati po najviše sedam minuta. Svim nagrađenim i nenagrađenim kandidatima i njihovim mentorima koji budu prisustvovali svečanosti i koji to zatraže, biće plaćeni putni troškovi. Svi prisutni biće pozvani na mali prijem u čast nagradjenih i pohvaljenih.

Bliža obaveštenja o konkursu mogu se dobiti od prof. dr Ljiljane S. Jovanović: telefon 021/485-2736, e-mail ljiljana.jovanovic@dh.uns.ac.rs; ili od predsednika i osnivača Fonda, prof. dr Nenada M. Kostića, čiji e-mail je nen.m.kos@gmail.com.

 **FOND NENADA M. KOSTIĆA ZA HEMIJSKE NAUKE**